KIRJALLINEN KYSYMYS E-1539/01

esittäjä(t): Erik Meijer (GUE/NGL) komissiolle

(28. toukokuuta 2001)

Aihe: Matkapuhelinten valmistuksessa käytettävän kolumbiitti-tantaliitin kasvavan kysynnän vaikutukset Kongon demokraattisen tasavallan sisällissodan jatkumiseen

1. Kolumbiitti-tantaliitti on metalli, jota käytetään elektroniikka-alalla matkapuhelinten, hakulaitteiden ja tietokoneiden valmistuksessa sekä lentokoneiden turbiinien ja kirurgisten välineiden valmistuksessa kuten myös kemianteollisuuden käsittelylaitoksissa. Kongon demokraattisessa tasavallassa on luultavasti yli 70 prosenttia koko maailman kolumbiitti-tantaliittivaroista. Onko komissio tietoinen 7. huhtikuuta 2001 ilmestyneessä New Scientist -lehdessä olleesta raportista, jossa kirjoitetaan kolumbiitti-tantaliitin louhimisen yhteydestä Kongon demokraattisen tasavallan sisällissodan jatkumiseen?

2. Onko komissio lisäksi tietoinen, että edellä mainitun raportin mukaan suurin kaivosalue, joka sijaitsee Kivun lähellä, on Ruandan tukeman, aseistetun RCD-sissiliikkeen hallussa?

3. Onko komissio myös tietoinen, että osa RCD:n rahoituksesta on peräisin kolumbiitti-tantaliittilouhinnan tuomista tuloista ja että RCD on SOMIGLin, kaivosta hallinnoivan yrityksen suurin omistaja?

4. Kolumbiitti-tantaliitin suurkäyttäjistä ainakin yksi sijaitsee EU:ssa. Kyseinen yritys on H.C. Starck, ja se on osa Glossaria, joka taas kuuluu Saksassa Bayer-ryhmään. Mihin toimiin komissio voi ryhtyä niitä kolumbiitti-tantaliitin suurkäyttäjiä vastaan, jotka väittävät olevansa tietämättömiä Kongon demokraattisen tasavallan poliittisesta tilanteesta ja ostamansa metallin alkuperästä, koska kolumbiitti-tantaliitilla käytävä kauppa tapahtuu välikäsien kautta?

5. Matkapuhelinmarkkinoiden kehityksestä johtuva kolumbiitti-tantaliitin kasvava kysyntä on aiheuttanut paineita perinteisille kolumbiitti-tantaliitin tuottajille, kuten Australialle ja Yhdysvalloille, mikä selittää sen, että teollisuus on entistä kiinnostuneempi hankkimaan tätä raaka-ainetta Kongon demokraattisen tasavallan itäosasta. Katsooko komissio, että on mahdollista kieltää Ruandan tai Ugandan kautta tapahtuva tuonti eurooppalaisille markkinoille?

6. Millä muilla toimilla komission mielestä voidaan saada aikaan se, että kolumbiitti-tantaliitin louhintaa ei enää - etnisten ja poliittisten erimielisyyksien tavalla - pidetä itsenäisenä syynä Kongon demokraattisen tasavallan sisällissodan jatkumiselle tai että EU:ssa sijaitsevat yritykset voidaan ainakin irrottaa tästä taloudellisista syistä käytävästä sodasta? Onko komissio valmis ryhtymään näihin toimiin?

Poul Nielsonin komission puolesta antama yhteinen vastaus kirjallisiin kysymyksiin E-1539/01 ja E-1540/01

(3. syyskuuta 2001)

Komissio on selvillä lehdistössä julkaistuista, Kongon demokraattisessa tasavallassa harjoitettavaa kolumbiitti-tantaliitin louhintaa koskevista tiedoista, joihin arvoisa parlamentin jäsen viittasi. Useat komission paikan päällä olevat yhteistyötahot (kansalaisjärjestöt, kansainväliset elimet) ovat lisäksi vahvistaneet suurelta osin kyseiset tiedot, ja ne on otettu esille Yhdistyneiden Kansakuntien (YK) välikertomuksessa.

Kertomuksessa käsitellään Kongon demokraattisen tasavallan luonnonvarojen ja muiden rikkauksien laitonta hyväksikäyttöä. Pääsihteeri Kofi Annan esitteli kertomuksen turvallisuusneuvostolle 14. huhtikuuta 2001, ja sen johdosta käytiin erittäin vilkasta keskustelua. Jotta epäkohtiin voitaisiin puuttua, YK:n pääsihteeri pidensi kertomuksen laatineiden asiantuntijoiden mandaattia kolmella kuukaudella tutkimusten ja jo hankittujen tietojen täydentämiseksi. Asiantuntijoilla on näin ollen mahdollisuus tutkia tarkemmin, missä olosuhteissa kolumbiitti-tantaliittia ja muitakin luonnonvaroja hyödynnetään, ja tarkentaa analyysiään muiden konfliktin synnyttämien taloudellisten seurausten kuten Kongon demokraattisen tasavallan ns. kutsuttujen valtojen kanssa näiden Kinshasan hallitukselle antaman sotilaallisen tuen vastineeksi solmimien sopimusten osalta. Kertomus tulee olemaan tärkeä lähtökohta kansainväliselle yhteisölle, jonka on määritettävä oma kantansa asiassa.

Kertomuksen lopullinen versio on erityisen hyödyllinen harkittaessa mahdollisuuksia estää laittomasti Kongosta hankitun kolumbiitti-tantaliitin pääsy Euroopan markkinoille. Tällaista tuontikieltoa ei kuitenkaan voida harkita eikä se olisi tehokas ilman vastaavanlaista Yhdistyneiden Kansakuntien turvallisuusneuvoston päätöstä. Kertomuksessa selvitellään myös kaivoksissa työskentelevien pakkotyöntekijöiden ja lasten työskentelyyn liittyviä kysymyksiä. Huhtikuun 13. päivänä 2001 laaditussa versiossa viitataan ohimennen vankien käyttöön (60 kohta) tai lasten työskentelemiseen kaivoksissa (69 kohta) asiantuntijalautakunnan keräämien tietojen tai silminnäkijöiden kertomusten perusteella.

Kongossa sotivien osapuolten kolumbiitti-tantaliitista ja muista luonnonvaroista hankkima taloudellinen hyöty vain pahentaa Kivun tuhoa. Alueen kurjistuminen alkoi presidentti Mobutun ollessa vallassa ja johtuu useista seikoista, joista etniset konfliktit ovat huomattavimmat.

Tilanne on pahentunut huomattavasti Ruandan kansanmurhan jälkeen ja Ruandan sekaannuttua Kongon demokraattisessa tasavallassa käytyihin kahteen sotaan, joissa alkuperäisenä motiivina olivat ulkorajojen turvallisuuteen liittyvät kysymykset.

Kansainvälinen yhteisö on selvillä taloudellisten intressien ja Kivun sodan jatkumisen välisestä yhteydestä.

Komission näkemyksen mukaan ainoa kestävä ratkaisu tilanteeseen on rauhanprosessin edistäminen ja sellaisten legitiimien instituutioiden vahvistaminen, jotka voivat valvoa luonnonvarojen hyväksikäyttöä, työolot kaivoksissa mukaan luettuina. Tämän tavoitteen saavuttamiseksi komissio ja jäsenvaltiot pyrkivät ottamaan käyttöön taloudellisia, poliittisia ja diplomaattisia työkaluja, jotka ovat välttämättömiä Lusakan tulitaukosopimuksen allekirjoittamisesta liikkeelle lähteneen rauhaan tähtäävän kehityksen tukemiseksi.